Suid-Afrika se ekonomie is uit resessie ná 'n groeisyfer van 2,5% kwartaal-op-kwartaal in die tweede kwartaal. Bruto binnelandse produk (BBP) het gekrimp met 0,7% in die eerste kwartaal van 2017 ná 'n afname van 0,3% in die vierde kwartaal van 2016, wat die land in 'n tegniese resessie gedompel het.
"Hoewel hierdie broodnodige groei deur alle Suid-Afrikaners verwelkom sal word, is Agri SA bekommerd dat dit slegs 'n beperkte uitwerking sal hê op die ekonomie aangesien aanwysers op die langer termyn gedempte groei voorspel," het Requier Wait, hoof van handel en ekonomie by Agri SA, gesê.
Wait meen die land sukkel steeds met rekordvlakke van werkloosheid en armoede, lae beleggersvertroue en onsekerheid in die beleidsomgewing. "Suid-Afrika kon sedert 2014-'15 nie daarin slaag om groei oor drie agtereenvolgende kwartale aan te teken nie, en is dus een van die swakste spelers onder die opkomende markekonomieë. Dit is weens sy onstabiele politieke omgewing en gepaardgaande beleidsonsekerheid, korrupsie en gebrek aan ekonomiese en politieke leierskap," het Wait laat hoor.
Agri SA is egter verheug oor die landbou se positiewe groei in 'n tweede agtereenvolgende kwartaal en die breër positiewe uitwerking daarvan op die ekonomie. "Ondanks lae uitsette in die Wes- en Oos-Kaap weens voortslepende droogte, het landbouproduksie in die tweede kwartaal van 2017 toegeneem met 33,6%1. Dit is gedryf deur die produksie van gesaaides en tuinbouprodukte. Ons voorsien positiewe groei in die landbou in komende kwartale, maar die voortdurende droogtetoestande bly steeds 'n bron van kommer," het Wait gesê.
Agri SA meen die landbousektor het dus 'n belangrike rol gespeel om die ekonomie uit die resessie te lig. "Agri SA, as 'n federasie van landbou-organisasies en 'n organisasie wat verbind is tot die ontwikkeling van die landbou in Suid-Afrika, gaan voort om uit te reik na die regering in 'n poging om sodanige ontwikkeling 'n nasionale prioriteit te maak," het Wait laat hoor.
Nou moet die boere meer op hul hoede wees want die anc hou niks van iets wat werk nie.
Net jammer al die boere word uitgemoor… Dink net hoe sterk sal die agri groei dan wees.
Darem een ligpuntjie in die helhool. Die gans wat die goue eers lê. Die res van die ekonomie is lam, verbruikers bestee nie.
Maar nog steeds word ons boere uitgemoor en die regering sien nog steeds nie die groot rol wat ons landbouers speel nie want hul is te besig om hulle self blind te staar teen hul eie soustrein agenda…